14 Maemong a mangwe, e ka se be mo go swanetšego gore re thabele bogwera le batho ba itšego. Batho bao ba akaretša bao e kilego ya ba ditho tša phuthego eupša ba ile ba dira sebe, ba se itshole gomme ba kgaolwa. Ge e ba motho yo bjalo a go kwešitše bohloko, go ka ba thata kudu go mo lebalela gaešita le ge a itshotše, ka gobane dintho tša maikwelo di tšea nako e telele go fola. Maemong a bjalo, o ka tšwela pele o kgopela Jehofa go go thuša go hlagolela moya wa go lebalela motho yoo a go senyeditšego eupša a itshola. Ge e le gabotse, wena o ka tseba bjang seo se lego ka pelong ya motho yo mongwe? Jehofa ke yena a tsebago. O hlahloba seo se lego ka garegare ga pelo ya motho gomme ga a felele badiradibe pelo. (Ps. 7:9; Die. 17:3) Ke ka baka leo Mangwalo a rego: “Le se ke la bušetša bobe ka bobe go motho. Lekang go dira se sebotse go ya ka pono ya batho bohle. Ge e ba go kgonega, go fihla moo go ithekgilego ka lena, ebang le khutšo le batho bohle. Baratiwa, le se ke la itefeletša, eupša šuthelelang kgalefo ya Modimo; gobane go ngwadilwe gwa thwe: ‘Tefetšo ke ya ka, ke tla lefetša, go re’alo Jehofa.’” (Baroma 12:17-19) Na wena o ka ahlola motho yo mongwe ka tsela ya maleba? Aowa. (Mat. 7:1, 2) Eupša o ka kgodišega gore Modimo o kgona go phethagatša toka.